የህንድ ኩባንያ በ200 ሚሊዮን ዶላር ዘመናዊ ሆስፒታል የመገንባት ፍላጎት እንዳለው አስታወቀ
በህንድ ትልቅ ስም ያለው ግሎባል ሆስፒታልስ ግሩፕ የተባለው የጤና ዘርፍ ኩባንያ፣ በአዲስ አበባ ከተማ በ200 ሚሊዮን ዶላር ወጪ ከፍተኛ የሪፈራል ሆስፒታል የመገንባት ፍላጎት እንዳለው አስታወቀ፡፡ የኩባንያው ሊቀመንበር ዶ/ር ኬ. ራቪንድራናት በሆድ ዕቃ ሰርጂካል ሐኪምነታቸው አንቱታን ያተረፉ ናቸው፡፡ በተለይም በአንጀት፣ በደንዳኔ፣ በጣፊያ፣ በሐሞት ከረጢት፣ በጉበትና በመሳሰሉት የሰው ሆድ ዕቃ የቀዶ ሕክምና መስኮች የታወቁት ዶ/ር ራቪንድራናት፣ በህንድና በአጎራባች አገሮች በሰፊው የተንሰራፋው ግሎባል ሆስፒታልስ ግሩፕ የተባለ ከፍተኛ የሪፈራል ሆስፒታሎችን በማንቀሳቀስ የሚያስተዳድር ኩባንያ መሥራች ናቸው፡፡እኚህ ባለሀብት ኢትዮጵያን ጨምሮ የቀጣናውን አገሮች የሚያገለግል እስከ 500 አልጋዎች የሚኖሩት የሪፈራል ሆስፒታል በ200 ሚሊዮን ዶላር ኢንቨስትመንት ለመገንባት ፍላጎት እንዳላቸው፣ ለጤና ጥበቃ ሚኒስትሩ ዶ/ር ከሰተብርሃን አድማሱ በጻፉላቸው ደብዳቤ ገልጸዋል፡፡ዶ/ር ራቪንድራናት ከቀናት በፊት በጻፉት ደብዳቤያቸው እንደገለጹት፣ ከሚኒስትሩ ጋር በአካል ተገናኝተው በአዲስ አበባ ሊገነቡ ያሰቡት ሆስፒታል እውን መሆን የሚችልበትን መንገድ ለመመካከርና ሚኒስትሩ የሚሰጧቸውን አመራር እንደሚጠባበቁም ጠቅሰዋል፡፡ግሎባል ሆስፒታልስ ግሩፕ በህንድ አራት ዋና ዋና ከተሞች ውስጥ ሁለት ሺሕ አልጋዎች ያሏቸውን ግዙፍ የሪፈራል ሆስፒታሎች የሚያስተዳድር ነው፡፡ ሃይድራባድ፣ ቼናይ፣ ባንጋሎር እንዲሁም ሙምባይ የተባሉት ትልልቅ ከተሞች ውስጥ ሆስፒታሎቹን ያስፋፋው ግሎባል ሆስፒታልስ፣ ከቀላል እስከ ውስብስብ የሰውነት ክፍሎች ንቅለ ተከላ ሕክምናዎችን በማካሄድም ትልቅ ስም መገንባቱ ይነገራል፡፡ከሚያከናውናቸው ፈርጀ ብዙ የንቅለ ተከላ ሕክምናዎች መካከል የኩላሊት፣ የጉበት፣ የደንዳኔ፣ የልብ፣ የሳንባና የአጥንት መቅኒ ሕክምናዎች ይጠቀሳሉ፡፡ እንዲህ ያሉትን ጨምሮ ሌሎችም የሕክምና አገልግሎቶችን ለመስጠት የሚያስችለውን ሆስፒታል በዘመናዊ ቴክኖሎጂና ምርምር ደግፎ በኢትዮጵያ ለመመሥረት የመንግሥትን ውሳኔ እንደሚጠባበቅ ታውቋል፡፡አቶ አሰፋ ወልደ ሚካኤል የታይኩን ሪል ስቴት ሥራ አስፈጻሚ ሲሆኑ፣ ትልልቅ የውጭ ኢንቨስተሮችንም ወደዚህ በማምጣት እያማከሩና እየተባበሩ ይሠራሉ፡፡ ግሎባል ሆስፒታልስን በሚመለከት ለሪፖርተር እንዳብራሩት፣ ኩባንያው በአዲስ አበባ ሆስፒታሉን የሚገነባበት የቦታ ጥያቄ አቅርቦ ምላሽ እየጠበቀ ይገኛል፡፡ በሆስፒታል ፕሮጀክቱ ዝርዝር ይዘትና አተገባበር ላይ ከመንግሥት ባለሥልጣናት ጋር ለመነጋገር እየተጠባበቀ እንደሚገኝም አስታውቀዋል፡፡